Diari Oficial de la Generalitat Valenciana


Sumari del DOGV 3559, del 12-08-1999 (1999/6186)

RESOLUCIÓ 10 de juny de 1999, del secretari general de la Conselleria de Presidència, per la qual s'acorda la inscripció de l'adaptació dels Estatuts del Col·legi Oficial d'Ajudants Tècnics Sanitaris i Diplomats en Infermeria de València.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3559

Data del DOGV
:   12-08-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/6186


Data del document
:   10-06-1999

Organisme emissor
:   Conselleria de Presidència

Tipus de document
:   Resolució

Correcció d'errades

 Descriptors 

:   * col·legi professional
    * legislació
    * reglament intern
    * personal sanitari

RESOLUCIÓ 10 de juny de 1999, del secretari general de la Conselleria de Presidència, per la qual s'acorda la inscripció de l'adaptació dels Estatuts del Col·legi Oficial d'Ajudants Tècnics Sanitaris i Diplomats en Infermeria de València. [1999/X6186]
  
Vist l'expedient d'adaptació estatutària instruït a instància del Sr. Juan José Tirado Darder, com a president de l'Il·lustre Col·legi d'Ajudants Tècnics Sanitaris i Diplomats en Infermeria de València, inscrit amb el número 56 de la secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la inscripció i registre de l'adaptació dels seus Estatuts a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, en base als següents:
  
Fets
  
Primer
  
Que pel president de l'esmentat Col·legi va presentar, el 22 d'abril de 1998, els Estatuts d'aquest aprovats en Assemblea celebrada el dia 3 de març de 1999, juntament amb una certificació expedida pel secretari, i amb el vist i plau del president de l'aprovació d'aquells, als efectes que es resolguera sobre el seu adequació a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon
  
Que en exercici del control de legalitat establit per l'article 11 de l'esmentada llei autonòmica, es revisà el text estatutari, es va indicar la conveniència de rectificar determinats punts d'aquests i es va requerir l'aportació de la documentació necessària per a la inscripció registral, requeriment que va ser complimentat el dia 27 de maig de 1999.
  
Tercer
  
El text annex dels preceptes, objecte d'adaptació estatutària, queda incorporat íntegrament a la present Resolució, i es dóna ací per reproduït.
  
Fonaments de dret
  
Primer
  
Que els Estatuts contenen totes les determinacions exigides en l'article 10 de la Llei 6/1997, de 4 de desembre, de Consells i Col·legis Professionals.
  
Segon
  
Que han sigut aprovats amb els requisits i formalitats previstos en dit article i en els propis Estatuts del Col·legi.
  
Tercer
  
L'expedient ha sigut tramitat pel Servei d'Entitats Jurídiques, adscrit a la Secretaria General de la Conselleria de Presidència, que és competent, per així disposar-ho l'article 6.1 de la Llei 6/1997, de 4 de desembre, en virtut de les atribucions que té conferides pels decrets 4/1997, i 30/1997, de 26 de febrer, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Presidència, respectivament, en la redacció donada a aquest últim per l'article Únic del Decret 106/1998, de 21 de juliol, i per l'article 10 de l'Ordre de 23 de maig de 1996, en la redacció donada per l'Ordre de 25 de novembre de 1996, en què es refereix a l'estructura administrativa a nivell de Servei, i tot això, en relació amb el Decret 123/1086, de 20 d'octubre, del Consell de la Generalitat Valenciana, pel qual es crea el Registre de Col·legis Professionals i de Consells Valencians de Col·legis Professionals de la Comunitat Valenciana.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics, i altres disposicions complementàries, resolc.
  
Inscriure l'adaptació dels Estatuts del Col·legi Oficial d'Ajudants Tècnics Sanitaris i Diplomats en Infermeria de València.
  
Contra aquesta resolució, que posa fi a la via administrativa se podrà interposar, potestativament, recurs de reposició davant el mateix òrgan que ha dictat l'acte, en el termini d'un mes, comptador des de l'endemà de la seua notificació, o bé recurs contenciós administratiu davant el Jutjat Contenciós Administratiu de València, en el termini de dos mesos, comptador des de l'endemà de la seua notificació. Tot això de conformitat amb allò establit en els articles 116 i 117, de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 8, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere adient.
  
València, 10 de juny de 1999.- El secretari general: Jorge Lamparero Lázaro.
  
Estatuts de l'Il·lustre Col·legi Oficial d'Ajudants
  
Tècnics Sanitaris i Diplomats en Infermeria de València
  
Títol preliminar
  
Capítol I
  
Disposicions generals
  
Article 1
  
El Col·legi Oficial d'Ajudants Tècnics Sanitaris (ATS) i Diplomats en Infermeria (DI) de València és una corporació de Dret Públic, reconeguda per la Constitució i constituïda a l'empara de la Llei 6/1197, de 4 de desembre, de Consells i Col·legis Professionals de la Comunitat Valenciana, amb personalitat jurídica pròpia i plena capacitat per al compliment dels seus fins.
  
El seu funcionament i estructura interna hauran de ser democràtics.
  
Article 2
  
1. Al Col·legi Oficial de ATS i DI de València s'incorporaran, obligatòriament, els qui es troben en possessió del títol de Diplomat en Infermeria, Ajudant Tècnic Sanitari, Infermer o Comare i desitgen exercir com a professió qualsevol d'aquestes modalitats, bé en forma independent o bé al servei de les Administracions Públiques o de qualssevol altres entitats públiques o privades.
  
2. Així mateix hauran de quedar incorporats els qui es troben en possessió del títol de Diplomat Universitari en Fisioteràpia o tinguen reconeguda aquesta especialitat, i pretenguen exercir o exercisquen la professió. Aquesta obligació subsistirà en tant es constituïsca el Col·legi corresponent en aquest àmbit territorial.
  
3. Voluntàriament podran sol·licitar la seua col·legiació els qui estant en possessió d'algun d'aquells títols, desitgen incorporar-se al Col·legi com a no exercents, pel fet de no desplegar cap activitat professional.
  
Article 3
  
La seu del Col·legi Oficial de ATS i DI, de València, es fixa a la ciutat de València, avinguda Blasco Ibáñez, núm. 64.
  
Per acord de la Junta de Govern podrà designar-se una altra seu, sense necessitat de modificar aquests Estatuts.
  
Article 4
  
El Col·legi Oficial de ATS i DI, de València, estén la seua competència a tot el territori de la província de València.
  
Article 5
  
En tot allò referent als aspectes institucionals i corporatius, el Col·legi de ATS i DI, de València, es relacionarà amb la Conselleria de Presidència del Govern Valencià.
  
En tot el que ateny al contingut de la professió, es relacionarà amb la Conselleria de Sanitat.
  
Capítol II
  
Fins i funcions del Col·legi
  
Article 6
  
Són fins fonamentals del Col·legi Oficial de ATS i DI, de València:
  
a) L'ordenació de l'exercici de la professió d'infermeria, dins del marc legal específic, en el àmbit de la seua competència, tant en benefici de la societat a què serveixen, com dels interessos generals que els són propis.
  
b) Vigilar l'exercici de la professió, facilitant el coneixement i compliment de tot tipus de disposicions legals que afecten a aquesta i fent complir els principis deontològics i eticosocials de la professió d'infermeria, la seua dignitat i prestigi.
  
c) Vetlar per l'adequat nivell de qualitat de les prestacions professionals dels col·legiats; en aquest sentit es promourà la formació i perfeccionament d'aquests.
  
d) La defensa dels interessos professionals dels col·legiats i la representació exclusiva de l'exercici de la professió.
  
Article 7
  
Per al compliment dels seus fins essencials, són funcions pròpies del Col·legi de ATS i DI, de València, les següents:
  
a) Ordenar l'activitat professional dels col·legiats, vetlar per l'ètica, deontologia i dignitat professional, com també pel respecte degut als drets dels particulars contractants dels seus serveis.
  
b) Exercir la potestat disciplinària en l'ordre professional i col·legial, sense perjudici de les competències del Consell Valencià de Col·legis Oficials d'Infermeria.
  
c) Procurar l'harmonia i col·laboració entre els col·legiats, impedint la competència deslleial entre ells.
  
d) Exercir les accions que les lleis establisquen per a evitar l'intrusisme, sense perjudici de les actuacions d'inspecció i sanció a què estan obligades les administracions públiques.
  
e) Intervenir en via de conciliació o arbitratge en els conflictes que, per motius professionals, se susciten entre col·legiats o en els que el Col·legi siga designat per a administrar l'arbitratge conforme a l'article 10 a) de la Llei 36/1988, de 5 de desembre.
  
f) Organitzar cursos de formació i perfeccionament per als seus col·legiats, l'assistència dels quals serà facultativa, així com organitzar activitats i serveis comuns de caràcter professional, cultural, assistencial, de previsió i anàlegs, que siguen d'interés per als col·legiats.
  
g) Exercir la representació i defensa de la professió d'infermeria davant de l'administració, institucions, tribunals, entitats i particulars, amb legitimació per a ser part en tots els litigis que afecten els interessos professionals.
  
h) Participar en els òrgans consultius de l'administració en matèria sanitària, quan aquella ho requerisca o així ho establisquen les disposicions aplicables.
  
i) Exercir quantes funcions li siguen encomanades per les administracions valencianes i col·laborar amb aquestes mitjançant la realització d'estudis i informes, elaboració d'estadístiques i altres activitats relacionades amb els seus fins, que puguen ser-los sol·licitades o que acorden formular per pròpia iniciativa.
  
j) Col·laborar amb les universitats en l'elaboració dels plans d'estudi i preparar la informació necessària per a facilitar l'accés a la vida professional dels nous col·legiats.
  
k) Aprovar els seus pressupostos, com també regular i fixar les quotes dels col·legiats.
  
l) Facilitar als tribunals la relació de col·legiats que per la seua preparació i experiència professional pogueren ser requerits per a intervenir com a perits en assumptes judicials o proposar-los a instància de l'autoritat judicial, així com emetre informes i dictàmens quan siguen requerits per a això, per qualsevol jutjat o tribunal.
  
m) Establir barems d'honoraris, que tindran caràcter merament orientatiu.
  
n) Emetre informes i dictàmens, de caràcter no vinculant, en procediments judicials o administratius en què se susciten qüestions relatives a honoraris professionals.
  
o) Aprovar els seus estatuts i reglaments de règim interior.
  
p) Totes les altres funcions que siguen beneficioses per als interessos professionals i que s'encaminen al compliment dels objectius col·legials, dins del marc de la legislació vigent.
  
Títol II
  
Dels col·legiats
  
Capítol I
  
De l'adquisició, denegació i perduda
  
de la condició de col·legiat.
  
Article 8
  
La col·legiació és obligatòria per a l'exercici professional per al que habiliten les titulacions de Diplomat en Infermeria, Ajudant Tècnic Sanitari, Infermer o Comare, conforme al que disposa l'article 3 de la Llei 2/1974, de 13 de febrer, de Col·legis Professionals i en la Llei 6/1997, de 4 de desembre, de Consells i Col·legis Professionals de la Comunitat Valenciana.
  
Article 9
  
El Col·legi Oficial de ATS i DI, de València, està facultat per a verificar i exigir el compliment del deure de col·legiació.
  
Article 10
  
Per a adquirir la condició de col·legiat caldrà presentar una sol·licitud dirigida el president de la Junta de Govern, la qual s'acompanyarà de la següent documentació:
  
a) Certificat de naixement o document nacional d'identitat.
  
b) Títol professional original o testimoni notarial d'aquest.
  
En cas que no s'haguera rebut encara el títol professional, la Junta de Govern podrà concedir una col·legiació provisional, sempre que l'interessat presente la certificació acadèmica acreditativa d'haver finalitzat els estudis i el resguard que justifique tindre abonats els drets d'expedició del títol corresponent, el qual tindrà obligació de presentar al Col·legi per al seu registre, quan li siga facilitat.
  
c) Rebut acreditatiu d'haver satisfet la quota d'incorporació.
  
Els qui pretenguen incorporar-se al Col·legi de ATS i DI, de València, si pertangueren amb anterioritat a un altre, hauran de presentar certificat del col·legi d'origen, en què s'expresse que estava al corrent de pagament de les quotes col·legiales i no estar inhabilitat temporal o definitivament per a l'exercici de la professió.
  
Article 11
  
La Junta de Govern acordarà, en el termini màxim d'un mes, el que estime pertinent sobre la sol·licitud de col·legiació, practicant en dit termini les comprovacions que crea necessàries, i podent requerir del sol·licitant els documents i aclariments complementaris.
  
Article 12
  
1. La sol·licitud de col·legiació només podrà ser denegada pels motius següents:
  
a) Quan els documents presentats siguen insuficients o oferisquen dubtes sobre el seu legitimitat i no s'hagen completat o esmenat en el termini assenyalat a l'efecte, o quan el sol·licitant haja falsejat les dades i documents necessaris per a la seua col·legiació.
  
b) Quan el sol·licitant haguera sofert alguna condemna per sentència ferma dels tribunals, que en el moment de la sol·licitud l'inhabilite per a l'exercici professional.
  
c) Quan haguera sigut sancionat disciplinàriament amb l'expulsió d'aquest o un altre col·legi, mentre no s'extingisca la responsabilitat disciplinària.
  
d) Quan al formular la sol·licitud es trobara suspés de l'exercici de la professió, en virtut de correcció disciplinària imposada per un altre col·legi.
  
2. Si la Junta de Govern acordara denegar la col·legiació, ho comunicarà a l'interessat, dins dels deu dies següents a la data de l'acord, expressant els fonaments d'aquesta i els recursos que caben.
  
3. Contra l'acord denegant la col·legiació podrà formular l'interessat recurs d'alçada davant del Consell Valencià de Col·legis Oficials d'Infermeria. L'interessat podrà recórrer la resolució desestimatòria del recurs davant de la jurisdicció contenciosa administrativa.
  
Article 13
  
La col·legiació de nacionals dels estats membres de la Unió Europea, que es troben prèviament establits, amb caràcter permanent, en qualsevol dels esmentats estats, se regiran per la legislació comunitària i el dret intern del país d'establiment, en desplegament de la dita legislació.
  
Per a la col·legiació de titulats d'altres països s'estarà al que determinen les disposicions vigents.
  
Article 14
  
1. La condició de col·legiat es perdrà:
  
a) Per falta de pagament de quatre quotes ordinàries o una extraordinària, sempre que així ho acorde la Junta de Govern.
  
b) Per condemna ferma que comporte l'accessòria d'inhabilitació per a l'exercici de la professió.
  
c) Per expulsió del Col·legi, acordada en expedient disciplinari.
  
d) A petició pròpia, formulada davant de la Junta de Govern, sempre que complisca els requisits necessaris per a ser donat de baixa al Col·legi.
  
2. En tot cas, la pèrdua de la condició de col·legiat per les causes dels apartats a), b) i c) ha ser comunicada per escrit a l'interessat, en el moment en què sortiran els efectes.
  
3. En el supòsit de l'apartat a), es requerirà a l'interessat per que procedisca al pagament i formule totes les al·legacions, que estime oportunes, que en el termini de quinze dies. Transcorregut aquest termini sense efectuar el pagament o justificar la seua improcedència, se li comunicarà la pèrdua de la condició de col·legiat, que no té caràcter de sanció disciplinària i s'entén sense perjudici de la facultat del Col·legi de reclamar judicialment l'import de les quotes pendents de pagament.
  
Sense perjudici de l'anterior, el col·legiat podrà rehabilitar els seus drets pagant el degut i la quantitat que corresponga com a quota d'incorporació.
  
Article 15
  
Podran ser nomenats col·legiats d'Honor del Col·legi de ATS i DI, de València, per acord de la Junta de Govern, aquelles persones en atenció als mèrits o serveis rellevants prestats a favor de la professió o de la sanitat en general ho meresquen.
  
Capítol II
  
Drets i deures dels col·legiats
  
Article 16
  
Els col·legiats tindran els drets següents:
  
a) Participar en la gestió corporativa i, per tant, exercir el dret de petició i el de sufragi actiu i passiu per a l'elecció dels membres dels òrgans de govern, mitjançant els procediments i amb els requisits dels presents estatuts.
  
b) Promoure actuacions dels òrgans de govern, mitjançant d'iniciatives formulades en els termes previstos en els presents Estatuts.
  
c) Ser defensats, a petició pròpia, pel Col·legi, quan siguen vexats o perseguits amb motiu de l'exercici professional.
  
d) Ser representats i assessorats pel Col·legi quan necessiten presentar reclamacions fundades les autoritats, tribunals, entitats públiques o privades i en totes les divergències que sorgisquen amb ocasió de l'exercici professional, sent a càrrec del col·legiat sol·licitant les despeses i costes jurídiques que el procediment ocasione, llevat del cas de decisió contrària de la Junta de Govern.
  
e) Crear agrupacions representatives d'interessos específics en el si del Col·legi, amb submissió, en tots casos, als òrgans de govern.
  
f) Pertànyer a les entitats de previsió establides per a protegir als professionals.
  
g) Actuar en l'exercici professional amb total llibertat i independència, sense més limitacions que les previstes en la Llei, les normes deontològiques o aquests Estatuts.
  
h) No suportar altres càrregues corporatives que les assenyalades per les lleis, aquests Estatuts o les vàlidament acordades pels òrgans de govern.
  
i) Sol·licitar informació sobre els aspectes de la vida col·legial.
  
j) Remoure als titulars dels òrgans de govern mitjançant el vot de censura regulat en els presents Estatuts.
  
Article 17
  
Els col·legiats tindran els deures següents:
  
a) Complir amb el que disposen aquests Estatuts, així com amb les decisions d'aquest Col·legi i del Consell Valencià de Col·legis Oficials d'Infermeria, sense perjudici del dret d'impugnació.
  
b) Complir les normes deontològiques de la professió.
  
c) Estar al corrent en el pagament de les quotes col·legials ordinàries i extraordinàries.
  
d) Portar amb la màxima lleialtat les relacions amb el Col·legi i amb els altres col·legiats.
  
e) Denunciar els casos d'intrusisme o d'exercici il·legal que arriben al seu coneixement.
  
f) Comunicar al Col·legi els seus canvis de residència o domicili.
  
g) Tramitar per conducte del Col·legi, que li donarà curs amb el seu preceptiu informe, tota petició o reclamació que haja de formular al Consell Valencià de Col·legis Oficials d'Infermeria.
  
Títol III
  
Funcionament del Col·legi
  
Capítol primer
  
Dels òrgans de govern
  
Article 18
  
Els òrgans de govern del Col·legi de ATS i DI de València són:
  
a) L'Assemblea General.
  
b) La Junta de Govern.
  
Secció primera
  
De l'assemblea general
  
Article 19
  
1. L'Assemblea General, constituïda per la totalitat dels col·legiats, és el màxim òrgan de govern del Col·legi, on es forma i expressa la voluntat de la corporació, sense perjudici de les competències exclusives que aquests Estatuts atribueixen a la Junta de Govern.
  
Els seus acords, vàlidament adoptats, són obligatoris fins i tot per als col·legiats dissidents o absents, sense perjudici del dret d'impugnació que poguera correspondre'ls.
  
2. L'Assemblea General és l'encarregada de decidir, amb caràcter deliberant i decisori, sobre els següents assumptes:
  
a) L'aprovació i modificació dels Estatuts d'aquest Col·legi i dels reglaments de règim interior per al desplegament d'aquests.
  
b) L'aprovació del balanç i la liquidació pressupostària de cada exercici, així com dels pressupostos anuals d'Ingressos i Despeses.
  
c) L'aprovació de les quotes d'incorporació, quotes ordinàries i extraordinàries que han de satisfer els col·legiats.
  
d) L'aprovació o censura de la gestió de la Junta de Govern o de qualsevol dels seus membres.
  
e) L'aprovació de les normes i quantia d'honoraris professionals, a proposta del ple de la Junta de Govern, que tindran caràcter orientatiu.
  
f) La fusió, absorció, segregació i dissolució del Col·legi.
  
g) L'adquisició, alienació, gravamen i altres actes jurídics de disposició sobre béns immobles de la corporació.
  
h) Aquells assumptes que li sotmeta el ple de la Junta de Govern que, al seu criteri, meresquen aquesta atenció, en raó de la seua específica transcendència col·legial.
  
Article 20
  
1. L'Assemblea General es convocarà preceptivament, amb caràcter ordinari, dues vegades a l'any, per a aprovar, respectivament, els pressupostos d'ingressos i despeses i la liquidació d'aquests.
  
Amb caràcter extraordinari, a iniciativa de la Junta de Govern, o quan així ho sol·licite el quinze per cent dels col·legiats; en aquest cas s'acceptarà l'ordre del dia que obligatòriament haurà d'acompanyar a la sol·licitud i es convocaran dins dels deu dies següents a la presentació de la sol·licitud.
  
2. Quan la convocatòria extraordinària tinga per objecte una moció de censura de la Junta de Govern o d'algun dels seus membres, la petició haurà de ser subscrita, si més no, pel vint per cent dels col·legiats i s'hi expressarà amb claredat els motius en què es fonamenten i no podran ser tractats en la mateixa més assumptes que els expressats en la convocatòria.
  
3. La convocatòria es farà per la Secretaria, previ mandat del president. Se publicarà en el tauler d'anuncis, així com en els diaris de major difusió de la província i serà notificada per escrit a tots els col·legiats, amb quinze dies naturals de bestreta al menys, expressant el lloc, dia i hora, en què haurà de tindre lloc, en primera i segona convocatòria.
  
Article 21
  
1. L'ordre del dia de l'Assemblea serà fixat pel ple de la Junta de Govern i s'acompanyarà a la convocatòria.
  
2. El president de la Junta de Govern obrirà i tancarà la sessió, i farà de moderador.
  
3. De les reunions s'alçarà acta pel secretari, en què es reflectirà els assumptes tractats i els acords adoptats. L'acta es transcriurà en un llibre foliat, prèvia la seua aprovació per l'Assemblea General immediata posterior.
  
4. Si en l'ordre del dia es consigna el punt de precs i preguntes, aquests seran el més concrets possibles, sense que els assumptes motiu d'ells puguen ser objecte de discussió ni de votació.
  
Article 22
  
1. Per a la vàlida constitució de l'Assemblea General, ja siga ordinària o extraordinària, caldrà en la primera convocatòria la presència de la meitat més u dels col·legiats, amb dret a vot. Si no s'aconseguira dit quòrum, quedarà vàlidament constituïda en segona convocatòria, almenys mitja hora més tard, qualsevol que siga el número de col·legiats presents.
  
2. Els acords de l'Assemblea General s'adoptaran per majoria simple de vots emesos pels col·legiats assistents, excepte en els supòsits expressament previstos en aquests Estatuts.
  
3. No s'admetrà el vot delegat.
  
Article 23
  
1. Per a adoptar vàlidament els acords d'aprovació o modificació d'Estatuts, alienació d'immobles o constitució de qualsevol gravamen sobre aquests o fusió, absorció, segregació i dissolució del Col·legi, s'exigirà un quòrum d'assistència de la meitat més u dels col·legiats amb dret a vot. Si no es reuneix aquest quòrum, tindrà lloc nova Assemblea General, dins de les 24 hores següents a la primera convocatòria, que podrà adoptar acords per majoria simple i sense quòrum especial d'assistència.
  
2. En la convocatòria de l'Assemblea General s'anunciarà l'hora i data de la segona, per al supòsit que no es reunira quòrum en la primera.
  
3. Sense perjudici d'allò que s'ha disposat en l'apartat anterior, la fusió, absorció, segregació i dissolució del Col·legi requeriran l'aprovació per Decret del Govern valencià o llei de la Generalitat, conforme a allò que s'ha disposat en l'article 8 de la Llei 6/1997, de 4 de desembre.
  
Article 24
  
Si l'Assemblea General extraordinària tinguera per objecte la moció de censura, es requerirà un quòrum d'assistència, com a mínim, de la meitat més u del cens de col·legiats exercents. I, perquè prospere, s'exigiran el vot favorable de la meitat més u del cens de col·legiats exercents.
  
Secció segona
  
De la Junta de Govern
  
Article 25
  
La Junta de Govern és l'òrgan encarregat de la representació general de la voluntat expressada per l'Assemblea General, de la direcció, de l'administració i de la gestió ordinària del Col·legi.
  
La Junta de Govern actuarà en ple o en Comissió Permanent.
  
Article 26
  
El ple de la Junta de Govern estaran integrat per:
  
a) El president.
  
b) El vicepresident.
  
c) El secretari.
  
d) El tresorer.
  
e) Cinc vocals
  
Article 27
  
Són competències del ple de la Junta de Govern:
  
1. Executar els acords de l'Assemblea General.
  
2. L'autorització per a atorgar poders generals o especials, per part del president, a procuradors, lletrats o mandataris, excepte en els casos d'urgència.
  
3. La convocatòria d'eleccions per a cobrir càrrecs de la Junta de Govern.
  
4. La designació temporal de membres de la Junta de Govern, quan els seus càrrecs queden vacants.
  
5. La convocatòria de l'Assemblea General i la confecció del corresponent ordre del dia.
  
6. L'exercici de la potestat sancionadora, d'acord amb allò previst en aquests Estatuts.
  
7. Acordar o denegar l'admissió de col·legiats, així com proposar a l'Assemblea General la concessió de distincions i premis.
  
8. Recaptar i administrar els recursos econòmics del Col·legi.
  
9. La confecció i proposta a l'Assemblea General del projecte de pressupostos d'ingressos i despeses.
  
10. La regulació de la compensació de les despeses que ocasione l'exercici dels càrrecs col·legials i la retribució del secretari.
  
11. La creació, regulació i ordenació dels serveis adequats, per al millor compliment dels fins col·legials.
  
12. Totes aquelles altres competències que no estan expressament atribuïdes a l'Assemblea General.
  
Article 28
  
1. El ple de la Junta de Govern es reunirà ordinàriament una vegada al mes, com a mínim, i extraordinàriament quan ho sol·liciten, almenys, un terç dels seus membres o les circumstàncies ho aconsellen a judici de la Comissió Permanent o del president.
  
Les convocatòries es faran per la Secretaria, previ mandat de la Presidència, que fixarà l'ordre del dia, amb tres dies naturals d'antelació, almenys. Seran vàlides les sessions de la Junta de Govern a les què - encara que sense haver sigut convocats en forma - assistisquen la totalitat dels seus membres.
  
El president estarà facultat per a convocar el ple en qualsevol moment amb caràcter d'urgència, quan, al seu criteri, les circumstàncies així ho exigisquen, bé per escrit, oral, telegràfica o telefònicament, sempre que quede constància del seu realització.
  
2. Per que puguen adoptar-se vàlidament acords, en primera convocatòria, serà requisit indispensable que concórreguen la majoria de membres que integren el ple de la Junta. En segona convocatòria, seran vàlids els acords adoptats per la majoria simple, qualsevol que siga el número d'assistents. En cas d'empat decidiran el vot de qualitat del president.
  
Article 29
  
La Comissió Permanent de la Junta de Govern estarà integrada per:
  
a) El president.
  
b) El vicepresident.
  
c) El secretari.
  
d) El tresorer.
  
Article 30
  
Són competències de la Permanent de la Junta de Govern aquells assumptes que resolga per delegació del ple de la Junta de Govern i, en general, aquelles funcions que no siguen competència de l'Assemblea General, ni tampoc del Ple, i es consideren necessàries per al compliment i desenrotllament dels fins col·legials.
  
Article 31
  
1. La Comissió Permanent es reunirà per citació del president, que fixarà l'ordre del dia, ordinàriament una vegada al mes i amb major freqüència quan els assumptes així ho requerisquen o ho sol·liciten per escrit tres dels seus membres.
  
2. La convocatòria de la Comissió Permanent es cursarà amb quaranta-vuit hores d'antelació amb les mateixes formalitats i requisits que el Ple, quedant facultat el president per a convocar-la d'urgència en qualsevol moment. No obstant això, la Comissió Permanent quedaran vàlidament constituïda, fins i tot sense prèvia convocatòria, quan es troben reunits tots els seus membres, i així s'acorde per unanimitat.
  
3. L'assistència a les reunions de la Junta de Govern o Comissió Permanent és obligatòria. La falta no justificada a tres consecutives o cinc alternes s'estimarà com a causa de cessament, conforme a allò previst en l'article 53 d'aquests Estatuts.
  
Article 32
  
1. Les actes de les assemblees generals i de les juntes de Govern es transcriuran separadament en dos llibres que, a tal efecte, se duran obligatòriament pel Col·legi.
  
2. Les actes de la Junta de Govern seran firmades pel president i pel secretari.
  
3. Les de les assemblees generals seran aprovades amb les firmes del president, del secretari i de tres interventors, que seran designats per la pròpia Assemblea General.
  
Subsecció I
  
De les eleccions a la Junta de Govern
  
Article 33
  
1. Tots els nomenaments de càrrecs directius tindran un mandat de cinc anys de durada, podent ser reelegits indefinidament.
  
2. La renovació dels càrrecs de la Junta de Govern es verificarà per meitat cada trenta mesos. La primera renovació afectarà el president, secretari i els vocals 2, 4 i 5; la segona, al vicepresident, tresorer i vocals 1 i 3.
  
Article 34
  
Les eleccions tindran lloc amb antelació suficient a la data de finalització del període de mandat dels càrrecs, de manera que siga possible el compliment dels terminis establits per a les eleccions en els presents estatuts.
  
Article 35
  
1. En el cas que es produïsca vacant d'un càrrec de la Junta de Govern, per qualsevol de les causes previstes en l'article 53 dels presents Estatuts, abans de l'expiració del període normal de mandat, la Junta de Govern designarà substitut en el termini màxim d'un mes, el qual exercirà el càrrec fins a la provisió de dita vacant per nova elecció.
  
2. Si la vacant afecta al càrrec de president serà substituït pel vicepresident.
  
3. En el cas que les vacants afecten a la meitat o més membres de la Junta de Govern, es convocaran eleccions d'immediat, conforme a allò previst en aquests Estatuts.
  
Article 36
  
Els membres de la Junta de Govern seran elegits en elecció lliure, directa i secreta. Podran participar en les eleccions tots els col·legiats que figuren incorporats el dia anterior a la convocatòria d'eleccions, inclosos els col·legiats jubilats.
  
Article 37
  
1. La convocatòria per a les eleccions dels membres de la Junta de Govern serà anunciada dins dels cinc dies naturals següents la seua adopció, mitjançant la seua inserció en el tauler d'anuncis de la seu col·legial i la seua publicació en la revista oficial o circulars del Col·legi de ATS i DI, les quals seran trameses a tots els col·legiats.
  
2. En l'anunci de les eleccions haurà de constar la relació numerada dels càrrecs que són objecte de les eleccions, calendari electoral, el dia i lloc de celebració d'aquestes i l'horari d'obertura i tancament de les urnes.
  
Article 38
  
Podran ser membres de la Junta de Govern tots els col·legiats majors d'edat, excepte els compresos en algun dels següents supòsits:
  
a) Estar condemnat per sentència ferma que comporte la inhabilitació per a càrrecs públics.
  
b) Deure quotes col·legials ordinàries o extraordinàries, en el moment de convocar-se les eleccions.
  
c) Els col·legiats que se'ls haja imposat sanció disciplinària per falta greu o molt greu, quan no s'haja extingit la responsabilitat disciplinària.
  
Article 39
  
1. Els candidats hauran complir els requisits que assenyala l'article 38 i sol·licitar-ho per escrit a la Junta de Govern. La sol·licitud podrà fer-se en forma individual o en candidatura conjunta.
  
2. Les candidatures hauran de presentar-se a la Secretaria del Col·legi, dins dels vuit dies naturals següents a aquell en què es faça pública la convocatòria.
  
Article 40
  
La Junta de Govern, dins dels tres dies següents hàbils al de l'expiració del termini per a presentar candidatures, proclamarà la relació de candidats admesos, així com els càrrecs a què opten cadascun.
  
Article 41
  
1. Al mateix temps que es publica les candidatures admeses, s'exposaran en el tauler d'anuncis del Col·legi el cens electoral, el qual inclourà el nom i cognoms dels col·legiats.
  
2. Dins dels deu dies naturals següents a la publicació del cens, els col·legiats podran formular reclamacions per a la correcció d'errades, que seran resoltes per la Junta de Govern, dins dels cinc dies hàbils següents, notificant la resolució a cada col·legiat que haja reclamant.
  
3. Una vegada publicat el cens definitiu, amb expressió del nom i cognoms dels col·legiats, es farà entrega d'un exemplar a cada candidat que el sol·licite. El Col·legi, a través del servei d'etiquetatge, trametrà als col·legiats la publicitat de les candidatures que així ho sol·liciten. Les despeses de publicitat aniran a càrrec de les candidatures, podent exigir-se un dipòsit previ per l'import que assenyale la Junta de Govern. Les candidatures podran utilitzar el Butlletí Informatiu del Col·legi a aquests mateixos efectes.
  
Article 42
  
Des de la publicació de l'acte de proclamació de candidats fins a la data prevista d'eleccions, caldrà que transcórrega un termini mínim de 30 dies naturals.
  
Article 43
  
Tot el territori a què s'estén la jurisdicció del Col·legi formarà un sol districte electoral, i es constituirà la Mesa Electoral als locals del propi Col·legi.
  
Article 44
  
1. En el dia i hora que assenyale la convocatòria quedarà constituïda la Mesa Electoral, sota la presidència d'un membre de la Junta de Govern, auxiliat per dos interventors, que seran els col·legiats de major i menor edat que en el moment de constituir-se la Mesa es troben presents a la Sala, dels quals el segon farà les funcions de secretari.
  
2. Els candidats o candidatures podran nomenar un interventor a la Mesa Electoral, encara que hauran de notificar-ho a la Junta de Govern amb una antelació mínima de cinc dies anteriors a la celebració d'eleccions. L'interventor haurà de reunir els mateixos requisits que l'article 38 exigeix als membres de la Junta de Govern.
  
Article 45
  
1. A la Mesa Electoral haurà d'haver una urna per als vots dels col·legiats que acudisquen personalment i una altra per als vots emesos per correu.
  
2. Les urnes hauran d'estar tancades i degudament precintades, deixant únicament una ranura que permeta dipositar els vots. En l'exterior de cada urna haurà d'estar assenyalat clarament el seu contingut.
  
3. En cada mesa electoral hi haurà, a disposició dels col·legiats que vulguen emetre el seu vot personalment, un nombre suficient de paperetes de cada una de les candidatures que es presenten i de sobres especials de votació.
  
4. Les paperetes de vot, que seran editades pel Col·legi, hauran de ser blanques i de la mateixa grandària, havent de portar impresos, per una sola cara, i correlativament, els càrrecs a l'elecció dels quals es procedeix. Les candidatures podran sol·licitar del Col·legi la impressió de paperetes amb els noms dels candidats en el càrrec a què cadascú d'aquests aspira. Els costos d'edició aniran a càrrec de cada candidatura, que haurà d'efectuar un dipòsit previ al Col·legi per a garantir el seu pagament, que serà un percentatge dels costos d'impressió.
  
Article 46
  
1. Constituïda la Mesa Electoral, el president indicarà el començament de la votació a l'hora fixada en la convocatòria.
  
2. Els votants que acudisquen personalment a exercir el vot hauran d'acreditar davant de la Mesa el seu condició de col·legiat. La Mesa comprovarà la seua inclusió en el cens i pronunciarà en veu alta el nom i cognom del votant, indicant que vota, moment en què introduirà el sobre amb la papereta a la urna corresponent.
  
3. A l'hora que es fixe en la convocatòria, el president de la Mesa Electoral notificarà la finalització de la votació. Seguidament se procedirà a l'escrutini dels vots obtinguts per cada candidat, nomenant en veu alta els candidats elegits en cada papereta.
  
4. Seran nuls, a més de l'assenyalat per al vot per correu, tots els vots recaiguts en persones que no figuren en les candidatures aprovades, així com les paperetes que continguen frases o expressions distintes del nom i càrrec del candidat proclamat
  
5. Finalitzat l'escrutini dels vots i sumats els resultats de la Mesa Electoral, el president proclamarà els resultats, anomenant els vots obtinguts per cada candidat, i es diran així mateix els vots nuls i en blanc.
  
6. Del desenvolupament de la votació i dels resultats d'aquests s'alçarà Acta, firmada per tots els components de la Mesa Electoral i interventors, que se transmetrà a la Junta de Govern, i se expedirà pel Col·legi els corresponents nomenaments als col·legiats que hagen obtingut la majoria de vots, la presa de possessió de la qual es verificarà el dia que a tal fi assenyale la Junta de Govern, dins del termini establit en els Estatuts.
  
Article 47
  
1. Podran emetre el vot per correu, en la forma prevista en els presents Estatuts:
  
a) Els col·legiats que no residisquen a la ciutat de València.
  
b) Els col·legiats que residisquen en aquesta capital i que per causa de malaltia o una altra raó, que hauran de justificar documentalment, no puguen desplaçar-se a la seu electoral a depositar personalment el seu vot.
  
c) Els col·legiats jubilats, en tot cas.
  
2. Els col·legiats que vulguen exercir el vot per correu hauran de sol·licitar-lo individualment, bé en compareixença personal a les oficines del Col·legi o per escrit dirigit a la Secretaria del Col·legi. El col·legiat haurà d'acreditar la seua identitat mitjançant l'exhibició del DNI o carnet de col·legiat, en la compareixença personal per a sol·licitar el vot per correu. Si la sol·licitud es formula per escrit, caldrà fer-hi constar totes les dades identificadores, inclòs el DNI o carnet de col·legiat, acompanyant en qualsevol cas fotocòpia del document acreditatiu de la identitat amb la seua firma.
  
3. Els col·legiats que residisquen a la ciutat de València, i vulguen exercir el vot per correu, hauran de comparéixer a les oficines del Col·legi o adjuntar a la sol·licitud escrita el certificat o acreditació de la malaltia o raó justificada que els impedisca desplaçar-se a la seu electoral per a depositar personalment el vot en la data de les eleccions. Queden exceptuats d'aquest requisit els col·legiats jubilats.
  
Article 48
  
1. El secretari del Col·legi certificarà la petició de vot i prendrà nota en el cens perquè el dia de les eleccions no es realitze el vot personalment.
  
2. En el termini de 24 hores des de la sol·licitud, la Secretaria del Col·legi trametrà per correu certificat amb certificat de recepció al domicili que conste als arxius del Col·legi una papereta de cada candidatura, un sobre blanc i un sobre exterior, en què es farà constar a l'anvers la paraula «Eleccions» i al revés la següent inscripció:
  
® conté paperetes per a l'elecció de la Junta de Govern del Col·legi Oficial de ATS i DI de València
  
Nom i cognoms
  
Direcció
  
Núm. col·legiat Firma
  
Article 49
  
La papereta de votació haurà d'introduir-se doblada en el sobre blanc que es tancarà i s'introduirà a la seua vegada en el sobre exterior. El vot per correu es trametrà per correu certificat a la seu del Col·legi.
  
Article 50
  
1. Els vots per correu hauran de dirigir-se al secretari de la Junta de Govern, que es farà càrrec de la seua custòdia fins al moment de l'inici de les eleccions, en què es farà entrega d'aquests a la Mesa Electoral, que els introduirà a la urna designada a tal efecte.
  
2. S'admetrà els vots per correu, a la seu electoral, fins al moment del tancament de la votació.
  
3. Una vegada finalitzades les eleccions, se procedirà en primer lloc a l'obertura de la urna amb els vots per correspondència, que s'introduiran a la urna general dels sobres tancats amb les paperetes, els quals només seran oberts en fer-se l'escrutini.
  
Article 51
  
1. Serà declarat nul tot vot per correu que no complisca estrictament la normativa prevista en aquests Estatuts col·legials.
  
2. Els col·legiats que sol·liciten votar per correu no podran votar personalment.
  
3. S'alçarà acta sobre el número de sobres rebuts.
  
Article 52
  
1. La composició de la Junta de Govern que resulte de les eleccions serà notificada a la Conselleria de Presidència, a la Conselleria de Sanitat i al Consell Valencià de Col·legis Oficials d'Infermeria.
  
2. Així mateix haurà d'inscriure's en el Registre de Col·legis Professionals i de Consells Valencians de Col·legis Professionals tota modificació que es produïsca en la composició de la Junta de Govern.
  
Article 53
  
Els membres de la Junta de Govern del Col·legi de ATS i DI de València cessaran per les següents causes:
  
a) Incompliment sobrevingut dels requisits estatutaris per a exercir el càrrec.
  
b) Expiració del termini o terminis per al què van ser elegits o designats.
  
c) Renúncia de l'interessat.
  
d) Inassistència injustificada a tres sessions constitutives o cinc alternes de la Junta de Govern, dins del mateix any.
  
e) Aprovació de moció de censura per l'Assemblea general.
  
Subsecció II
  
Dels càrrecs de la Junta de Govern
  
Article 54
  
1. El president té la representació institucional del Col·legi davant de tota classe d'autoritats i organismes, i vetlar, dins de la província, pel compliment de les prescripcions reglamentàries i dels acords i disposicions que es dicten pels òrgans de govern.
  
2. A més li corresponen en el àmbit provincial les següents funcions:
  
a) Convocar i presidir les Juntes de Govern i Assemblees Generals ordinàries i extraordinàries.
  
b) Obrir, dirigir i alçar les sessions.
  
c) Firmar les actes que li corresponga, una vegada aprovades.
  
d) Autoritzar l'obertura de comptes corrents bancàries, les imposicions que es facen i els talons o xecs per a retirar quantitats, junt amb el tresorer.
  
e) Visar els certificats que expedisca el secretari del Col·legi.
  
f) Aprovar els lliuraments i ordres de pagament i llibres de comptabilitat, juntament amb el tresorer.
  
g) Vetlar, amb el major interés per la bona conducta professional dels col·legiats i pel decòrum del Col·legi.
  
h) Autoritzar els informes i comunicacions que es dirigisquen a les autoritats, corporacions i particulars.
  
i) Gestionar tot allò que convinga a l'interés del Col·legi.
  
j) Atorgar poders generals i especials per a plets, prèvia autorització de la Junta de Govern, excepte en els casos d'urgència, en què podrà atorgar-los donant compte a la Junta de Govern en la primera reunió que aquesta realitze.
  
3. En els Pressupostos col·legials es fixaran les partides necessàries per a atendre, decorosament, les despeses de representació de la Presidència del Col·legi.
  
Article 55
  
El vicepresident durà a terme totes aquelles funcions que li encomane el president, a qui substituirà en cas d'absència, malaltia, renúncia, abstenció o recusació, sense necessitat de justificació davant de tercers. Vacant la Presidència, el vicepresident, prèvia ratificació de la Junta de Govern, assumirà la Presidència fins a l'acabament del mandat.
  
Article 56
  
Sense perjudici d'altres funcions que es deriven dels presents Estatuts, de les disposicions vigents i de les ordres emanades de la Presidència, corresponen al secretari les funcions següents:
  
a) Redactar i dirigir els oficis de citació per a tots els actes del Col·legi, segons les ordres que reba del president i amb l'anticipació deguda.
  
b) Redactar les actes de les assemblees generals i de les juntes de Govern.
  
c) Portar els llibres que calguen per al millor i més ordenat servei, havent d'existir necessàriament el llibre Registre de Títols, el llibre d'Actes i aquell en què s'anoten les sancions que s'imposen als col·legiats.
  
d) Rebre i donar compte al president de totes les comunicacions i sol·licituds que es trameten al Col·legi.
  
e) Expedir amb el vist bo del president els certificats que se sol·liciten pels col·legiats.
  
f) Redactar anualment la Memòria anual, amb les vicissituds de l'any, i que haurà de llegir-se en l'Assemblea General ordinària.
  
G.) Assumir la direcció dels serveis administratius, de l'arxiu i la direcció del personal del Col·legi, d'acord amb les disposicions d'aquests Estatuts.
  
El càrrec de secretari serà retribuït amb l'assignació que acorde la Junta de Govern.
  
Article 57
  
Corresponen al tresorer les funcions següents:
  
a) Recaptar i custodiar els fons del Col·legi.
  
b) Disposar el necessari perquè la comptabilitat del Col·legi es porte per sistema i d'acord amb les normes fixades en els presents Estatuts.
  
c) Pagar els lliuraments que seran autoritzats amb les firmes del president i secretari de la corporació, així com autoritzar els xecs i talons dels comptes corrents bancàries.
  
d) Ingressar i retirar fons dels comptes bancaris, conjuntament amb el president.
  
e) Redactar anualment el projecte de Pressupost, que serà aprovat per la Junta de Govern i per l'Assemblea general.
  
f) Formular mensualment el compte d'ingressos o despeses del mes anterior i la de l'exercici econòmic vençut.
  
g) Controlar la comptabilitat i verificar la Caixa.
  
h) Portar inventari minuciós dels béns del Col·legi, del qual serà administrador.
  
Capítol II
  
Del règim econòmic
  
Article 58
  
El Col·legi Oficial de ATS i DI, de València, gaudirà de plena autonomia en la gestió i administració dels seus béns, que serà encomanada al ple de la Junta de Govern i sotmesa a l'aprovació de l'Assemblea General.
  
Article 59
  
Els fons dels col·legis seran els procedents de les quotes d'incorporació, quotes ordinàries i extraordinàries, la participació assignada en els certificats, segells autoritzats, impresos de caràcter oficial, la part fixada o que es fixe en el successiu per prestacions de serveis generals, habilitació, etc., productes de l'alienació de béns mobles i immobles, interessos meritats pels dipòsits bancaris i els llegats o donatius que es feren per particulars o professionals i, en general, tots aquells béns que per qualsevol via puga adquirir el Col·legi.
  
Article 60
  
El pagament de quotes es realitzarà conforme a les regles següents:
  
a) Els col·legiats satisfaran en incorporar-se al Col·legi Oficial de ATS i DI, de València, una quota d'incorporació uniforme, l'import de la qual fixarà i podrà modificar l'Assemblea General.
  
Els col·legiats que pretenguen incorporar-se al Col·legi de València, procedents d'un altre Col·legi de ATS i DI, no estan obligats a abonar la quota d'entrada, sempre que conste en la certificació haver-la abonat al Col·legi de procedència.
  
b) Els col·legiats, amb exercici o sense, estan obligats a satisfer les quotes ordinàries, l'import de les quals fixa l'Assemblea General.
  
c) En cas de dèbits o pagaments extraordinaris, l'Assemblea General podrà establir quotes extraordinàries, el pagament de la qual serà obligatori per a tots els col·legiats.
  
Article 61
  
1. Les despeses del Col·legi seran només els necessaris per al sosteniment decorós dels serveis, sense que puga efectuar-se cap pagament no previst en el pressupost aprovat, excepte que la Junta de Govern acorde l'habilitació d'un suplement de crèdit.
  
2. La Junta de Govern podrà habilitar suplements de crèdits en els següents supòsits:
  
a) Pagament de tributs estatals, autonòmics o locals, quan l'augment de la despesa derive de disposició legal o reglamentària.
  
b) Pagament de personal, quan l'augment de la despesa es derive de disposició legal o estatutària.
  
c) Quan siga necessari atendre altres despeses no previsibles i d'ineludible compliment.
  
3. Per a efectuar els pagaments de les despeses realitzades serà indispensables la prèvia conformitat, conjunta, del president i del tresorer.
  
4. El Col·legi Oficial de ATS i DI de València mantindrà els comptes bancaris que estime necessàries per al millor desenvolupament de la seua activitat, procurant, quan siga possible, efectuar els pagaments a través d'elles, bé mitjançant transferències o xecs. Les firmes autoritzades en cada compte bancari seran les dels senyors president i tresorer.
  
Article 62
  
1. La confecció de l'avantprojecte de Pressupostos d'Ingressos i Despeses correspon al tresorer, que el sotmetrà a l'aprovació del ple de la Junta de Govern.
  
2. Una vegada obtinguda aquesta, el projecte de Pressupostos serà presentat a l'Assemblea General per a la seua aprovació definitiva, dins de l'últim trimestre de cada any.
  
3. Durant els deu dies hàbils anteriors a la celebració de l'Assemblea, el projecte de Pressupostos es posarà a disposició de qualsevol col·legiat que ho sol·licite, en la seu col·legial.
  
Article 63
  
1. Durant el mes de gener de cada any, el tresorer sotmetrà a l'aprovació del ple de la Junta de Govern el balanç de situació i liquidació del Pressupost d'Ingressos i Despeses corresponents a l'any anterior, per a la seua aprovació o rebuig.
  
2. Obtinguda l'aprovació del ple de la Junta de Govern, se sotmetrà a la preceptiva aprovació de l'Assemblea General, dins del primer quadrimestre de dit any.
  
3. Durant els deu dies hàbils anteriors a la celebració de l'Assemblea mencionada, el balanç i liquidació del pressupost de l'any anterior, acompanyats dels justificants d'ingressos i despeses efectuades, es posaran a disposició del col·legiat que prèviament ho sol·licite, en la pròpia seu del Col·legi, perquè aquest prenga les notes que considere adients.
  
Capítol III
  
Règim disciplinari
  
Article 64
  
1. Els col·legiats incorreran en responsabilitat disciplinària en els supòsits i circumstàncies establides en aquests Estatuts.
  
2. El règim disciplinari establit en aquests Estatuts s'entén sense perjudici de les responsabilitats civils i penals en què els col·legiats puguen incórrer.
  
Article 65
  
Les faltes disciplinàries es classificaran en lleus, greus i molt greus.
  
1. Són faltes lleus:
  
a) La falta de respecte als membres de la Junta de Govern en l'exercici de les seues funcions, quan no constituïsca falta molt greu o greu.
  
b) La negligència en el compliment de les normes estatutàries.
  
c) Les infraccions lleus als deures que la professió imposa.
  
d) Els actes enumerats en el següent apartat, quan no tingueren entitat suficient per a ser considerats com greus.
  
2. Són faltes greus:
  
a) L'incompliment greu de les normes estatutàries o dels acords de la Junta de Govern o Assemblea General, excepte que constituïsquen falta de major entitat.
  
b) Els actes de desconsideració manifesta cap a qualsevol dels altres col·legiats, en l'exercici de l'activitat professional..
  
c) La falta de respecte, per acció o omissió, als components de la Junta de Govern, quan actuen en l'exercici de les seues funcions.
  
d) Els actes i omissions que atempten a la moral, decòrum, dignitat, prestigi i honorabilitat de la professió.
  
e) L'incompliment de les normes deontològiques de la professió, quan no tinguera entitat suficient per a ser considerada com a falta molt greu.
  
f) Els actes de competència deslleial.
  
g) L'embriaguesa amb ocasió de l'exercici professional.
  
3. Són faltes molt greus:
  
a) Els actes i omissions que constituïsquen ofensa greu a la dignitat de la professió o a les regles ètiques que la governen.
  
b) L'atemptat contra la dignitat u honor de les persones que formen part de la Junta de Govern, quan actuen en l'exercici de les seues funcions; i contra els altres companys amb ocasió de l'exercici professional.
  
c) La comissió de delictes dolosos, en qualsevol grau de participació, com a conseqüència de l'exercici de la professió.
  
d) La realització d'activitats, constitució d'associacions o pertinença a aquestes quan tinguen com fins o realitzen funcions que siguen pròpies dels col·legis o els interferisquen d'alguna manera.
  
e) La reiteració en falta greu.
  
f) L'intrusisme professional i el seu encobriment.
  
g) L'atemptat contra la dignitat de les persones, amb ocasió de l'exercici professional.
  
h) La desatenció maliciosa o intencionada dels malalts.
  
i) La comissió d'infraccions que, pel seu nombre o gravetat, resulten moralment incompatibles amb l'exercici de la Infermeria.
  
Article 66
  
1. Per raó de les faltes a què es refereix l'article precedent, poden imposar-se les següents sancions:
  
a) Per a les faltes lleus: advertència per escrit, amonestació privada.
  
b) Per a les faltes greus: suspensió de l'exercici professional per temps inferior a un any.
  
c) Per a les faltes molt greus: Suspensió de l'exercici professional per temps superior a un any e inferior a dos.
  
2. La sanció d'expulsió del Col·legi només podrà imposar-se per la reiteració de faltes molt greus, i l'acord que determine la seua imposició haurà de ser adoptat pel ple de la Junta de Govern, amb la conformitat de les dues terceres parts dels qui l'integren.
  
Article 67
  
1. Per a la imposició de sancions caldrà graduar la responsabilitat de l'inculpat en relació amb l'existència d'intencionalitat o reiteració, la naturalesa de la infracció comesa, transcendència d'aquesta i altres circumstàncies modificadores de la responsabilitat.
  
2. En cas de sanció per falta molt greu, que afecte a l'interés general, es podrà donar publicitat en la premsa col·legial.
  
Article 68
  
1. La responsabilitat disciplinària s'extingirà :
  
a) Per mort de l'inculpat,
  
b) Per compliment de la sanció,
  
c) Per prescripció de les faltes,
  
d) Per prescripció de les sancions.
  
2. Les faltes prescriuen:
  
a) Les lleus, als sis mesos.
  
b) Les greus, als dos anys.
  
c) Les molt greus, als cinc anys.
  
Els terminis assenyalats es computaran a partir de la data de comissió dels fets constitutius d'infracció, i s'interrompran aquests per qualsevol diligència o actuació que es practique en esbrinament dels fets, amb coneixement de l'interessat.
  
3. Les sancions prescriuran:
  
a) Les imposades per faltes lleus, a l'any.
  
b) Les imposades per faltes greus,, als dos anys.
  
c) Les imposades per faltes molt greus, als cinc anys.
  
El termini de prescripció començarà a comptar des del dia en què adqueresca fermesa el termini de prescripció de la resolució que imposa la sanció, i s'interromprà per la iniciació del procediment d'execució, amb coneixement de l'interessat.
  
Article 69
  
1. No podrà imposar-se cap sanció disciplinària, sinó en virtut d'expedient instruït a l'efecte, d'acord amb el procediment establit en el present capítol i, s'hi manca, a les normes del procediment sancionador recollides en la Llei 30/1992, de Règim Jurídic de les Administracions Públiques i del Procediment Administratiu Comú i normes que la despleguen.
  
2. La potestat sancionadora correspon a la Junta de Govern. No obstant això, l'enjudiciament i sanció de les faltes comeses pels membres de dita Junta de Govern, serà competència del Consell Valencià de Col·legis Oficials d'Infermeria.
  
3. Les sancions disciplinàries es faran constar en l'expedient personal de l'interessat.
  
Article 70
  
1. L'expedient s'incoarà, d'ofici o a instància de part, i sempre mitjançant acord de la Junta de Govern.
  
2. Amb anterioritat a la iniciació de l'expedient, la Junta de Govern podrà decidir la instrucció d'una informació reservada, amb objecte de determinar amb caràcter preliminar si concorren les circumstàncies que justifiquen tal iniciació.
  
Article 71
  
Si de la informació reservada resultara l'existència d'elements de judici suficients per a qualificar una infracció com a lleu, se seguirà el procediment abreujat previst en el present article:
  
a) La Junta de Govern notificarà a l'interessat una proposta de resolució, concedint un termini màxim de vuit dies perquè es formulen les al·legacions i s'aporten els documents que estime pertinents en la seua defensa.
  
b) Rebudes les al·legacions, o transcorregut el termini concedit a tal finalitat, la Junta de Govern resoldrà sense més tràmit.
  
Article 72
  
1. L'acord d'incoació de l'expedient serà redactat de mode precís, amb el següent contingut mínim:
  
a) Identificació del presumpte responsable.
  
b) Fets que motiven la incoació de l'expedient, la seua possible qualificació i les sancions que pogueren correspondre, sense perjudici del què resulte de la instrucció.
  
c) Instructor i secretari, amb expressa menció del règim de recusació d'aquests.
  
d) Indicació del dret a formular al·legacions i terminis per al seu exercici.
  
2. L'acord d'incoació serà notificat a l'interessat, al qual se li concedirà un termini improrrogable de quinze dies a partir de la notificació, perquè el conteste i propose les proves que estime pertinents. En la notificació s'advertirà a l'interessat que, de no efectuar al·legacions sobre el contingut de la iniciació del procediment, el plec de càrrecs podrà ser considerat proposta de resolució.
  
3. Així mateix, l'acord d'incoació serà notificat juntament amb l'expedient complet a l'instructor, que en el termini de quatre dies hàbils, des de la notificació, podrà manifestar per escrit les causes d'abstenció que crega concórrer en ell.
  
Article 73
  
1. L'Instructor designat haurà de tindre almenys deu anys de col·legiació i exercir obligatòriament la seu funció, llevat del cas que tinguera motius d'abstenció i que aquesta és acceptada per la Junta. Aquesta podrà també designar secretari o autoritzar l'instructor per a nomenar-lo entre els col·legiats.
  
2. L'expedientat, dins del termini de quatre dies, des del rebut de la notificació de l'acord d'incoació, podrà manifestar per escrit, davant de la Junta de Govern, les causes de recusació que crega que concorren en ell.
  
3. Només es consideraran causes d'abstenció o recusació el parentiu de consanguinitat, dins del quart grau, o d'afinitat dins del segon, l'amistat intima o enemistat manifesta o tindre interés personal en l'assumpte.
  
4. La Junta de Govern resoldrà sobre l'abstenció o recusació en el termini màxim de deu dies. Contra l'acord que s'adopte no es podrà interposar cap de recurs.
  
Article 74
  
1. Rebudes les al·legacions de l'interessat, l'instructor admetrà o rebutjarà les proves proposades per l'interessat i acordarà la pràctica de les admeses.
  
2. Competeix a l'instructor realitzar d'ofici totes les actuacions que calguen per a l'examen dels fets, demanant les dades i informacions que siguen rellevants per a l'esclariment d'aquests o la determinació de les responsabilitats susceptibles de sanció.
  
Article 75
  
Conclosa la prova, i si fa el cas, l'Instructor formularà proposta de resolució, en què es fixaran els fets, precisant els que es consideren provats i la seua qualificació jurídica i especificant la sanció que proposa que s'impose.
  
Article 76
  
1. La proposta de resolució serà notificada a l'interessat, qui disposarà d'un termini de vuit dies, comptadors des del rebut de la notificació, per a examinar l'expedient i presentar escrit d'al·legacions.
  
2. La proposta de resolució es cursarà immediatament a l'òrgan competent per a resoldre el procediment, juntament amb tots els documents, al·legacions i informacions que estan en aquest.
  
Article 77
  
1. Trameses les actuacions a la Junta de Govern del Col·legi, immediatament de rebut l'escrit d'al·legacions presentat per l'expedientat, o de transcorregut el termini per a fer-ho, se resoldrà l'expedient en la primera sessió que tinga lloc i es notificarà la resolució a l'interessat en els seus termes literals.
  
2. La Junta de Govern del Col·legi podrà tornar l'expedient a l'instructor, per a la pràctica d'aquelles diligències que, havent sigut omeses, resulten imprescindibles per a la decisió. En tal cas, abans de trametre de nou l'expedient a la Junta de Govern, es donarà vista de l'actuat a l'inculpat, a fi que en el termini de vuit dies al·legue tot allò que estime convenient, no comptant aquest temps com a termini d'al·legacions.
  
3. La decisió per la qual es posa fi a l'expedient sancionador haurà de ser motivada, i en ella no es podran acceptar fets distints dels que van servir de base al plec de càrrecs i a la proposta de resolució, sense perjudici de la seua distinta valoració.
  
Article 78
  
1. Contra la resolució que posa fi a l'expedient, l'interessat podrà interposar recurs d'alçada davant del Consell Valencià de Col·legis Oficials d'Infermeria, presentant-lo al Col·legi, que, dins dels deu dies següents, el trametrà, en unió de l'expedient instruït i del seu informe, al Consell.
  
2. La interposició de recurs contra la sanció disciplinària, dins del termini establit, suspendrà l'execució de l'acord recorregut. La suspensió s'alçarà una vegada es resolga el recurs.
  
3. Contra la resolució dictada pel Consell Valencià de Col·legis Oficials d'Infermeria podrà l'interessat recórrer davant de la jurisdicció contenciosa administrativa.
  
Capítol V
  
Règim jurídic
  
Article 79
  
1. Contra les resolucions de l'Assemblea General i la Junta de Govern i els actes de tràmit que determinen la impossibilitat de continuar un procediment o produïsquen indefensió, podrà interposar-se recurs d'alçada davant del Consell Valencià de Col·legis Oficials d'Infermeria, en el terme d'un mes, comptador a partir des de l'endemà del dia en què haja sigut notificat.
  
2. El recurs serà presentat davant de la Junta de Govern que dictà l'acord, el qual haurà d'elevar-se, amb els seus antecedents i informe que procedisca, al Consell Valencià de Col·legis Oficials d'Infermeria, dins dels quinze dies següents a la data de presentació.
  
Article 80
  
Com que aquests actes estan subjectes al dret administratiu, una vegada esgotats els recursos corporatius, seran directament recurribles davant de la jurisdicció contenciosa administrativa.
  
Article 81
  
Els actes dictats per l'Assemblea General i la Junta de Govern es presumeixen vàlids i sortiran efectes des què siguen adoptats, tret del cas que hagen de ser notificats individualment a un col·legiat o grup de col·legiats, per afectar als seus drets i interessos individuals, conforme a la legislació de procediment administratiu. La interposició del recurs no suspendrà l'execució de l'acte impugnat, excepte quan es recórrega una sanció disciplinària o així ho acorde el Consell Valencià de Col·legis Oficials d'Infermeria, si així ho preveuen els seus Estatuts, en el cas que dita execució poguera causar perjudicis d'impossible o de difícil reparació.
  
DISPOSICIÓ TRANSITÒRIA
  
Les següents eleccions que es convoquen a partir de l'aprovació d'aquests Estatuts per a cobrir els càrrecs de president, secretari i vocals 2, 4 i 5 la Junta de Govern es regularan per allò que disposen els presents Estatuts, continuant els actuals membres de la Junta en l'exercici de les seues funcions fins que prenga possessió la que resulte elegida.
  
Les eleccions per a renovar els càrrecs de vicepresident, tresorer i vocals 1 i 3 tindran lloc una vegada finalitzat el seu mandat i es desplegaran conforme a allò previst en aquests Estatuts.
  
DISPOSICIÓ ADDICIONAL
  
S'autoritza l'Assemblea General a dictar els reglaments de règim interior per al desplegament dels presents Estatuts.
  
DISPOSICIÓ FINAL